Príloha k príkazu ministra č. 28/2018 v znení príkazu ministra č. 30/2021

**Štatút Rezortnej koordinačnej skupiny pre európske záležitosti**

**Ministerstva školstva, vedy, výskumu a športu Slovenskej republiky**

### Úvodné ustanovenia

* 1. Tento štatút upravuje postavenie, pôsobnosť, činnosť a úlohy Rezortnej koordinačnej skupiny pre európske záležitosti Ministerstva školstva, vedy, výskumu a športu Slovenskej republiky (ďalej len „RKS“).
  2. RKS pri svojej činnosti postupuje podľa Systému tvorby stanovísk k návrhom aktov EÚ a stavom koordinácie a realizácie politík EÚ, schválenom uznesením vlády č. 627/2013, vrátane schémy procesu tvorby stanovísk k návrhom aktov Európskej únie (ďalej len „EÚ“) v podmienkach Slovenskej republiky a používania pojmov a skratiek zavedených v tomto systéme.

### Pôsobnosť RKS

* 1. RKS predstavuje prvú úroveň koordinácie rozhodovacieho procesu v záležitostiach EÚ pri príprave pozície Slovenskej republiky vo všetkých etapách rozhodovacieho procesu.
  2. Hlavnou úlohou RKS je zabezpečenie zosúladenej a efektívnej účasti Ministerstva školstva, vedy, výskumu a športu Slovenskej republiky (ďalej len „ministerstvo“) vo vzťahu k  rozhodovacím procesom orgánov EÚ v oblastiach vedy, vzdelávania, mládeže a športu a účasti Slovenskej republiky na realizácii ďalších aktivít EÚ v oblasti pôsobnosti ministerstva.
  3. RKS v oblasti svojej pôsobnosti najmä
     1. posudzuje návrhy právnych aktov a návrhy iných aktov Európskej komisie a ďalších orgánov EÚ a skúma, aké dôsledky môže mať návrh pre Slovenskú republiku,
     2. schvaľuje predbežné stanovisko, ktoré je záväzné pre zástupcov ministerstva, ktorí zasadajú alebo sa zúčastňujú na ich zasadnutí, v pracovných skupinách a výboroch Európskej komisie a pracovných skupinách a výboroch Rady Európskej únie (ďalej len „Rada EÚ)“ a návrh stanoviska Slovenskej republiky pre rokovanie Rady EÚ,
     3. konzultuje prípravu mandátu s Komisiou Ministerstva zahraničných vecí a európskych záležitostí Slovenskej republiky pre záležitosti únie (ďalej len „KEÚ“),
     4. koordinuje vypracúvanie stanovísk, správ a informácií ministra školstva, vedy, výskumu a športu Slovenskej republiky (ďalej len „minister“) na rokovanie Výboru Národnej rady Slovenskej republiky pre európske záležitosti (ďalej len „VEZ“) o návrhoch právne záväzných aktov EÚ a iných aktov EÚ a o výsledkoch rokovaní orgánov EÚ, ktorých je členom,
     5. predkladá osobnému úradu ministerstva prostredníctvom sekcie medzinárodnej spolupráce a európskych záležitostí návrhy, námety a požiadavky na ďalšie vzdelávanie zamestnancov ministerstva v oblasti európskych záležitostí,
     6. zabezpečuje kontakt s KEÚ, Stálym zastúpením Slovenskej republiky pri EÚ a VEZ,
     7. sleduje postup riešenia záležitostí súvisiacich s členstvom Slovenskej republiky v EÚ,
     8. zabezpečuje záležitosti medzirezortnej povahy, ktoré presahujú rámec pôsobnosti ministerstva, za účasti odborníkov z dotknutých ústredných orgánov štátnej správy a iných inštitúcií prípadne prostredníctvom občianskych združení a neziskových organizácií.
  4. RKS berie na vedomie
     1. pozičné dokumenty,
     2. podklady a informácie pre ministra na rokovanie vlády Slovenskej republiky, ktoré sa týkajú európskych záležitostí,
     3. podklady pre ministra na rokovanie Rady EÚ vrátane jej neformálnych formácií,
     4. návrhy rozhodnutí ministra v oblasti pôsobnosti RKS,
     5. nominácie zástupcov a expertov ministerstva do dočasných poradných orgánov EÚ a stálych poradných orgánov EÚ,
     6. informáciu o návrhoch pozícií pre zástupcov vecne príslušných organizačných útvarov ministerstva v pracovných skupinách a výboroch Európskej komisie a pracovných skupinách a výboroch Rady EÚ; návrhoch inštrukcií pre zasadnutie Výboru stálych predstaviteľov členských štátov EÚ (COREPER),
     7. spätnú väzbu o činnosti delegovaných zástupcov ministerstva medzi vecne príslušnými organizačnými útvarmi ministerstva a dotknutými organizáciami sektorov vzdelávania, vedy, mládeže a športu v Slovenskej republike.

### Členstvo v RKS

* 1. Členmi RKS sú
     1. predseda RKS,
     2. podpredseda RKS,
     3. ďalší členovia RKS určení podľa odseku 3 a
     4. ďalší členovia RKS, ktorými sú zamestnanci ministerstva a iných ústredných orgánov štátnej správy a inštitúcií, ak podstatné časti problematiky patriacej do pôsobnosti RKS spadajú do pôsobnosti týchto ústredných orgánov štátnej správy a činnosti inštitúcií vymenovaní podľa odseku 4.
  2. Členov RKS vymenúva minister z radov zamestnancov ministerstva, iného ústredného orgánu štátnej správy alebo inštitúcie tak, aby v nich boli v potrebnom počte zastúpené všetky oblasti agendy vyplývajúcej z členstva Slovenskej republiky v EÚ v pôsobnosti ministerstva.
  3. Kancelária Národnej rady Slovenskej republiky, Úrad vlády Slovenskej republiky a Ministerstvo zahraničných vecí a európskych záležitostí Slovenskej republiky majú v rámci koordinácie rozhodovacieho procesu v záležitostiach EÚ osobitné postavenie. V RKS sú zastúpené prostredníctvom svojich zástupcov podľa vlastných pravidiel.
  4. Členov RKS podľa odseku 1 písm. d) vymenúva minister na základe návrhu príslušného ministra, vedúceho ostatného ústredného orgánu štátnej správy alebo štatutárneho orgánu príslušnej inštitúcie.
  5. Člena RKS môže na rokovaní RKS zastupovať v čase jeho neprítomnosti dočasne poverený zástupca, ktorý počas rokovania získava práva člena v plnom rozsahu. Člen RKS bezodkladne pred rokovaním RKS oznámi tajomníkovi RKS svoju neprítomnosť a meno dočasne povereného zástupcu.
  6. Členstvo v RKS je čestné bez nároku na odmenu.
  7. Členstvo v RKS zaniká
     1. skončením činnosti RKS,
     2. skončením štátnozamestnaneckého pomeru alebo pracovného pomeru v organizácii, ktorá člena do RKS navrhla,
     3. skončením funkcie generálneho riaditeľa sekcie, ak ide o predsedu RKS,
     4. skončením výkonu funkcie riaditeľa odboru, v ktorého pôsobnosti je koordinácia prípravy a implementácie politík Európskej únie a iniciatív, ak ide o podpredsedu RKS,
     5. odvolaním; člena RKS odvoláva minister z vlastného podnetu alebo ak nejde o zamestnanca ministerstva, na návrh toho, kto člena RKS navrhol,
     6. doručením písomného oznámenia o vzdaní sa členstva v RKS tajomníkovi RKS,
     7. smrťou člena RKS alebo jeho vyhlásením za mŕtveho.
  8. Príslušná organizácia navrhne nového člena RKS do jedného mesiaca od skončenia členstva príslušného člena RKS.
  9. Člen RKS je povinný zachovávať mlčanlivosť o  skutočnostiach, ktoré sa dozvedel pri výkone svojej funkcie člena v RKS.

### Postavenie a pôsobnosť predsedu RKS

* 1. Predsedom RKS je generálny riaditeľ vecne príslušného organizačného útvaru na koordináciu európskych záležitostí ministerstva .
  2. Predseda RKS
     1. riadi činnosť RKS,
     2. zodpovedá za činnosť RKS ministrovi,
     3. spolupracuje s riaditeľom odboru, v ktorého pôsobnosti je koordinácia prípravy a implementácie politík Európskej únie a iniciatív pri príprave a vypracovávaní predbežného stanoviska a návrhu stanoviska Slovenskej republiky za príslušnú oblasť politiky EÚ za ministerstvo a zodpovedá za ich včasné vypracovanie,
     4. zvoláva a vedie rokovanie strategickej úrovne RKS a schvaľuje zápis z takéhoto rokovania RKS,
     5. spolupracuje pri plnení svojich úloh s predsedami ostatných RKS a zabezpečuje riešenie záležitostí medzirezortného charakteru podľa článku 2 ods. 3 písm. g),
     6. vydáva členom RKS pokyny na zabezpečovanie a plnenie ďalších úloh podľa tohto štatútu.

### Podpredseda RKS

1. Podpredsedom RKS je riaditeľ odboru, v ktorého pôsobnosti je koordinácia prípravy a implementácie politík Európskej únie a iniciatív.
2. Podpredseda RKS
   1. vykonáva činnosti predsedu RKS podľa článku 4 ods. 2 písm. a), b), d) a e), ak nejde o strategickú úroveň RKS,
   2. zvoláva a vedie rokovanie RKS, ak nezasadá na strategickej úrovni, a schvaľuje zápis z takéhoto rokovania RKS,
   3. spravidla sprevádza ministra na zasadnutí Rady EÚ a na zasadnutí VEZ,
   4. podáva ministrovi návrhy na doplnenie ďalších členov RKS a návrhy na iné zmeny členstva v RKS po odsúhlasení návrhu predsedom RKS,
   5. plní úlohy člena KEÚ a vymenúva svojho zástupcu, ktorý je oprávnený zastupovať člena KEÚ na zasadnutiach KEÚ a ktorý je oprávnený prijímať rozhodnutie v prerokovávaných otázkach,
   6. poveruje členov RKS zastupovaním tajomníka RKS na poradách KEÚ,
   7. zabezpečuje vzájomnú výmenu informácií a podkladov s podpredsedami ostatných RKS,
   8. zabezpečuje a plní ďalšie úlohy podľa pokynov predsedu RKS a odporúčaní KEÚ.
3. Podpredseda RKS zodpovedá za svoju činnosť predsedovi RKS.

### Tajomník RKS

* 1. Tajomník RKS je podpredsedom RKS poverený zamestnanec vecne príslušného organizačného útvaru na koordináciu európskych záležitostí ministerstva.
  2. Tajomník RKS plní v oblasti pôsobnosti RKS úlohu kontaktného bodu
     1. zabezpečovaním centrálnej evidencie všetkých zaslaných správ a doručených správ pri komunikácii so Stálym zastúpením Slovenskej republiky pri EÚ a na ich základe pripravuje s podpredsedom RKS program ďalšieho rokovania; v prípade urgentnej správy reaguje bezodkladne v súčinnosti s podpredsedom RKS,
     2. prijímaním správ od členov orgánov Rady EÚ (Výbor pre vzdelávanie, Pracovná skupina pre mládež, Pracovná skupina pre šport, Pracovná skupina pre výskum, Pracovná skupina pre vesmír, Výbor pre európsky výskumný priestor a inovácie),
     3. prijímaním správ a pri komunikácii s KEÚ,
     4. pri komunikácii s VEZ.
  3. Tajomník RKS pripravuje a distribuuje materiály zaradené do programu rokovania RKS a vykonáva ďalšie úlohy podľa pokynov predsedu RKS a podpredsedu RKS.
  4. Tajomník RKS administratívne a organizačne zabezpečuje činnosť RKS, zabezpečuje vzájomnú výmenu informácií a podkladov v rámci RKS a ministerstva, zúčastňuje sa na rokovaniach KEÚ a zabezpečuje komunikáciu s ústrednými orgánmi štátnej správy a inštitúciami.
  5. Predseda RKS alebo podpredseda RKS môžu poveriť tajomníka RKS plnením ďalších úloh, ktoré patria do pôsobnosti RKS.

### Rokovania RKS

* 1. Termíny rokovaní sa spravidla určujú s prihliadnutím na termíny a obsah najbližších rokovaní orgánov EÚ, rokovaní KEÚ alebo VEZ, na ktoré majú zástupcovia Slovenskej republiky alebo predstavitelia ministerstva predkladať stanoviská alebo pozície Slovenskej republiky.
  2. Ak si to vyžaduje naliehavosť situácie, medzi jednotlivými rokovaniami RKS môže podpredseda RKS zvolať so súhlasom predsedu RKS rokovanie RKS v užšom zložení na riešenie operatívnych úloh alebo na prerokovanie čiastkových a špecifických otázok. Užšie zloženie tvoria podpredseda RKS, tajomník RKS, zástupca kancelárie ministra a člen RKS z vecne príslušnej sekcie ministerstva alebo z iného dotknutého ústredného orgánu štátnej správy alebo inštitúcie. O výsledku takéhoto rokovania informuje podpredseda RKS všetkých členov RKS na najbližšom rokovaní.
  3. Rokovania RKS sú neverejné. Rokovaní RKS sa zúčastňujú jej členovia. So súhlasom predsedajúceho sa rokovania RKS môžu zúčastniť aj
     1. spolupracovníci člena RKS z prerokúvanej oblasti,
     2. iní prizvaní experti na účely podania odborného stanoviska k prerokúvanej téme.
  4. Predsedajúci môže ku konkrétnej prerokúvanej veci prizvať aj
     1. odborníkov v oblasti európskych záležitostí, hospodárskej sféry, legislatívy a ďalších oblastí,  ktorí sa zásadným spôsobom podieľajú na spracovávaní problematiky spadajúcej do oblasti pôsobnosti RKS,
     2. zástupcov sociálnych partnerov, občianskych združení, neziskových organizácií a obcí.
  5. RKS prijíma svoje rozhodnutia konsenzom. Ak konsenzus nemožno dosiahnuť, návrh je prijatý, ak je schválený nadpolovičnou väčšinou prítomných členov RKS; v prípade rovnosti hlasovania rozhoduje hlas predsedu.
  6. Z rokovania RKS vyhotovuje tajomník RKS zápis, ktorého prílohou sú prijaté stanoviská k prerokovaným otázkam, odporúčania, inštrukcie alebo iné pozičné dokumenty pre predstaviteľov a delegovaných zástupcov ministerstva na rokovania EÚ, vlády Slovenskej republiky, VEZ a KEÚ (ďalej len „prijaté závery rokovania RKS“) a prezenčná listina. Tajomník RKS zasiela zápis po jeho schválení predsedajúcim všetkým členom RKS; na základe rozhodnutia predsedajúceho môže byť zápis poskytovaný aj ďalším osobám.
  7. V prípade nutnosti bezodkladného prerokovania určitej záležitosti môžu byť prijaté závery rokovania RKS nahradené písomným stanoviskom podpredsedu RKS, vypracovaným na základe písomných stanovísk ostatných členov koordinačnej skupiny zaslaných podpredsedovi RKS v ním určenom termíne elektronickou poštou. Takto prijaté stanovisko podpredseda RKS bezodkladne zašle na vedomie predsedovi RKS.

### Metodika činnosti RKS

* 1. RKS môže na výkon svojich činností pri koordinácii vypracúvania pozičných dokumentov prijímať vlastné metodické postupy v súlade so Systémom tvorby stanovísk k návrhom aktov EÚ a stavom koordinácie realizácie politík EÚ schváleným uznesením vlády Slovenskej republiky č. 627/2013.
  2. Pri prvom predložení návrhu dokumentu orgánmi EÚ vypracuje úlohou poverený člen RKS anotáciu k návrhu dokumentu a zašle ju  prostredníctvom tajomníka RKS spolu s dokumentom ostatným členom RKS. Následne úlohou poverený člen RKS sleduje celý rozhodovací proces o dokumente, predkladá návrhy zmien a doplnkov k dokumentu pracovnej skupiny alebo výboru, do ktorého je delegovaný a pravidelne informuje na rokovaniach RKS o postupe rozhodovacieho procesu až do prijatia dokumentu oprávneným orgánom EÚ. Pritom spolupracuje s tajomníkom RKS a ďalšími členmi RKS.
  3. Návrhy RKS sa ministrovi predkladajú vo forme návrhu pre rozhodnutie ministra, adresovaného podľa povahy vláde Slovenskej republiky, VEZ alebo vecne príslušnému organizačnému útvaru ministerstva.

### Záverečné ustanovenia

Zmeny tohto štatútu sa vykonávajú príkazom ministra.

**Obsah**

[Čl. 1 Úvodné ustanovenia 1](#_Toc78195375)

[Čl. 2 Pôsobnosť RKS 1](#_Toc78195376)

[Čl. 3 Členstvo v RKS 2](#_Toc78195377)

[Čl. 4 Postavenie a pôsobnosť predsedu RKS 3](#_Toc78195378)

[Čl. 5 Podpredseda RKS 4](#_Toc78195379)

[Čl. 6 Tajomník RKS 4](#_Toc78195380)

[Čl. 7 Rokovania RKS 5](#_Toc78195381)

[Čl. 8 Metodika činnosti RKS 6](#_Toc78195382)

[Čl. 9 Záverečné ustanovenia 6](#_Toc78195383)